Source: https://www.riigiteataja.ee/akt/120022018002
Timestamp: 2019-09-20 02:05:45+00:00

Document:
Lapse erilasteaeda või -rühma vastuvõtmise ning väljaarvamise alused ja kord – Riigi Teataja
Lapse erilasteaeda või -rühma vastuvõtmise ning väljaarvamise alused ja kord - sisukord
§ 2 Erivajadusega lapse erilasteaeda, lasteaia sobitus- või erirühma vastuvõtmise alused
§ 3 Erivajadusega lapse erilasteaeda, lasteaia sobitus- ja erirühma vastuvõtmise kord
§ 4 Erivajadusega lapse erilasteaiast, lasteaia sobitus- ja erirühmast väljaarvamise alused ja kord
RT I, 20.02.2018, 2
Vastu võetud 23.12.2010 nr 78
RT I, 29.12.2010, 89
Määrus kehtestatakse „Koolieelse lasteasutuse seaduse” § 6 lõike 7 alusel.
Käesoleva määrusega sätestatakse erivajadustega laste erilasteaeda, lasteaia sobitus- või erirühma vastuvõtmise ning sealt väljaarvamise alused ja kord.
§ 2. Erivajadusega lapse erilasteaeda, lasteaia sobitus- või erirühma vastuvõtmise alused
(1) Erivajadusega laps võetakse erilasteaeda, lasteaia sobitus- või erirühma vastu lapsevanema või eestkostja kirjaliku avalduse alusel ning koolivälise nõustamismeeskonna soovitusel.
(2) Koolieelne lasteasutus (edaspidi lasteasutus) teavitab kirjalikult lapse vastuvõtmisest soovituse andnud koolivälise nõustamismeeskonna 1 kuu jooksul alates lapse vastuvõtmisest lasteasutuse nimekirja. Lapse elukohajärgset valla- või linnavalitsust ning lapsevanemat või eestkostjat teavitatakse laste lasteasutusse vastuvõtu ja sealt väljaarvamise korras sätestatu kohaselt. Eraõigusliku juriidilise isiku asutusena tegutseva lasteasutuse puhul teavitatakse ka lasteasutuse pidajat.
§ 3. Erivajadusega lapse erilasteaeda, lasteaia sobitus- ja erirühma vastuvõtmise kord
(1) Sobitusrühma võetakse vastu keha-, kõne-, meele-, intellektipuudega, raske somaatilise haigusega, psüühika- ja autismispektri häirega lapsi.
(2) Erilasteaeda ja lasteaia erirühma võetakse erivajadustega lapsi vastu järgmiselt:
1) kehapuudega laste rühma füüsilise erivajadusega lapsi;
2) tasandusrühma kõnepuude ja -häire ning spetsiifiliste arenguhäiretega lapsi;
3) meelepuudega laste rühma nägemis- ja kuulmispuudega lapsi;
4) arendusrühma mõõduka, raske ja sügava intellektipuudega lapsi;
5) pervasiivsete arenguhäiretega laste rühma autismispektri häirega lapsi.
(3) Liitpuude korral suunatakse laps tema arengut enim soodustavasse sobitus- või erirühma. Liitpuudega laste rühma võetakse vastu lapsi, kellel esineb kaks või enam puuet.
(4) Lapse vastuvõtmine erilasteaeda, sobitus- ja erirühma toimub vastavalt valla- ja linnavalitsuse või eraõigusliku juriidilise isiku poolt kehtestatud laste lasteasutusse vastuvõtu ja väljaarvamise korrale käesolevast määrusest tulenevate erisustega.
§ 4. Erivajadusega lapse erilasteaiast, lasteaia sobitus- ja erirühmast väljaarvamise alused ja kord
(1) Erivajadusega laps arvatakse erilasteaiast, lasteaia sobitus- ja erirühmast välja:
1) lapsevanema või eestkostja kirjaliku avalduse alusel;
2) koolieelse lasteasutuse või koolivälise nõustamismeekonna soovituse alusel.
(2) Lapse väljaarvamine erilasteaiast, sobitus- ja erirühmast toimub vastavalt valla- ja linnavalitsuse või eraõigusliku juriidilise isiku poolt kehtestatud laste lasteasutusse vastuvõtu ja väljaarvamise korrale käesolevast määrusest tulenevate erisustega.

References: § 2

§ 3

§ 4
 § 6

§ 2

§ 3

§ 4